У складу са чланом 44. Закона о инспекцијском надзору (''Службени гласник РС'', број: 36/15, 44/18 – др. закон и 95/18 ), Комисији за координацију инспекцијског надзора над пословима из изворне надлежности града Кикинде, Секретаријат за инспекцијске послове Градске управе града Кикинде, Одсек за инспекцијске послове, инспекција за друмски саобраћај, доставља:

**ГОДИШЊИ ИЗВЕШТАЈ О РАДУ**

**ИНСПЕКЦИЈЕ ЗА ДРУМСКИ САОБРАЋАЈ ГРАДСКЕ УПРАВЕ ГРАДА КИКИНДЕ ЗА 2018. ГОДИНУ**

**Општи подаци:**

Број инспектора: 2

У извештајном периоду инспекција за друмски саобраћај је вршила надзор према Плану инспекцијског надзора за 2018. годину.

Превентивно деловање: инспекција за друмски саобраћај је у 2018. години свакодневно вршила превентивна деловања у виду пружања стручне и саветодавне подршке надзираним субјектима.

Достављањем извештаја о самопровери испуњености захтева из контролних листа и самопроцени ризика надзираних субјеката (чланова кикиндских такси удружења), инспекцијски органи су добили информацију о нивоу усклађености пословања и поступања надзираних субјеката са законом и другим прописом.

Преданим радом инспектора Градске управе и једног лица са овлашћењем у току 2018. године, установљена су 2 нерегистрована субјеката. Два лица су процесуирана у 2018. години, тако што је против истих покренут прекршајни поступак, у складу са Законом о превозу путника у друмском саобраћају.

Инспекцијски надзори су вршени као ванредни због постојања оправдане бојазни да би обавештење умањило остварење циља инспекцијског надзора. Број инспекцијских надзора извршених самостално је 43, инспекцијских надзора извршених у присуству саобраћајне полиције 7 (до момента суспензије већег дела припадника саобраћајне полиције) а инспекцијских надзора извршених у присуству инспекцијских органа аутономне покрајине није било.

Инспекцијски надзори нису вршени заједно са другим инспекцијама.

У вршењу инспекцијских контрола коришћена су службена возила али је и одређени број контрола вршен уз помоћ службених возила припадника саобраћајне полиције.

Инспекција се у вршењу својих дужности, које су предвиђене законом, строго придржавала поштовања рокова прописаним за поступање инспекције.

Инспекција је у 2018. години вршила и друге многобројне активности које су изван делокруга инспекцијских послова.

У раду инспекције у 2018. години, донесено је 45 решења, 15 записника и 126 осталих аката неопходних за рад инспекцијских органа.

Притужби на рад инспекције за друмски саобраћај Градске управе града Кикинде у предметној години није било.

Инспектори нису у 2018. години присуствовали обукама у циљу стручног усавршавања.

Осим послова из своје надлежности, инспекција за друмски саобраћај је обављала и друге послове по налогу градоначелника, начелника и секретара Секретаријата. У области неинспекцијских послова донета су 144 решења и израђена су 153 друга аката. Учествовала је изради три одлуке које је у 2018. години усвојила Скупштина града Кикинде.

У складу са чланом 10. Закона о инспекцијском надзору, инспекција за друмски саобраћај је сачинила План рада за 2019. годину, који је у предлогу достављен Комисији за координацију инспекцијског надзора над пословима из изворне надлежности града Кикинде и Министарству грађевинарства, саобраћаја и инфраструктуре, Сектор за инспекцијски надзор, Републичка инспекција за друмски саобраћај, и након добијања сагласности, објављен на сајту Градске управе града Кикинде.

**Инспектори за друмски саобраћај**

 **Миодраг Кузманов**

 **Павле Поповић**